El servei ferroviari entre Blanes (Selva) i Malgrat de Mar (Maresme) interromput per l’esfrondrament del pont trigarà entre sis i nou mesos a restablir-se, segons una primera aproximació feta per Adif. El conseller de Territori i Sostenibilitat, Damià Calvet, ha detallat que es tracta d’una primera aproximació sobre el temps i que encara no es pot confirmar quan es poden allargar les reparacions.
Els desperfectes han estat causats per l’augment del cabal de la Tordera que s’ha desbordat a Palafolls, ha malmès dos ponts, i ha obligat a tallar carreteres. La potabilitzadora de Palafolls també ha hagut de ser evacuada després d’haver quedat negada pel desbordament del riu i actualment està inoperativa.
Mentrestant, afegeix Calvet, hauran de cercar un sistema alternatiu per cobrir part del trajecte amb busos. ‘Hem de continuar prestant el servei de transport públic el més eficient possible’, ha puntualitzat. A més, Territori xifra en cinc milions d’euros refer el pont de la carretera entre Malgrat i Blanes afectat per la borrasca Glòria.